ANC-tweespalt: Topses in Durban om krisis te ontlontPres. Cyril Ramaphosa. Foto: GCIS Die ANC se topses beamptes het Sondag in Durban aangeland in ŉ poging om eenheid te bewerkstellig onder die KwaZulu-Natal-streke, na die kwelpunte van die takke te luister en die datum vir dié provinsie se kieskonferensie vas te stel. Pres. Cyril Ramaphosa kom tans byeen met afgevaardigdes van die eThekwini-distrik by die Moses Mabhida-stadion. eThekwini is die land se grootste ANC-distrik, maar word geteister deur verdeeldheid. Chaos het Saterdagaand in dié stadion uitgebreek toe aggressiewe Kaizer Chiefs-ondersteuners die veld bestorm het ná ŉ skoknederlaag teen Free State Stars. Skoonmaakspanne het deurnag gewerk om te verseker dat die veld skoon is voor Ramaphosa se aankoms. Die ANC in KwaZulu-Natal is in twee faksies verdeel sedert sy provinsiale konferensie in 2015 waartydens nuwe leierskap gekies is. Een faksie is pro-Ramaphosa en die Suid-Afrikaanse Kommunisteparty asook pro- Senzo Mchunu, voormalige ANC-voorsitter en premier. Dié faksies het Maandag gevra vir uitstel van die provinsiale verkiesingskonferensie en beweer hulle word weerhou van takvergaderings en om as lede te registreer. Die ander groep dring aan die konferensie moet so gou moontlik plaasvind en het Nkosazana Dlamini-Zuma tydens die nasionale kieskonferensie in Desember 2017 ondersteun. Hulle ondersteun ook Jacob Zuma en Sihle Zikalala. Zikalala was tot Januarie provinsiale leier van die ANC toe hy geskors is ná die Pietermaritzburg-hooggeregshof bevind het dat die 2015-konferensie waartydens Zikalala vir Mchunu gewen het ongeldig was. ŉ Tydelike struktuur, waarvan die mandaat Dinsdag tot ŉ einde kom, is ingestel. Talle joernaliste van verskillende mediahuise moes Sondag tydens die vergadering sonder verklaring ophou beeldmateriaal en foto’s neem. Lede van die ANC se nasionale werkskomitee (NWK) en die nasionale uitvoerende komitee (NUK) is oor die hele provinsie ontplooi. David Mabuzo, adjunkpresident, en ander kom byeen in streke in die noorde, waaronder Zululand en iLembe. Ace Magashule, sekretaris-generaal, Bathabile Dlamini, Jackson Mthembu en ander kom byeen in Pietermaritzburg en die suidelike dele van die provinsie. Gwede Mantashe, nasionale voorsitter, en Thandi Modise, Zizi Kodwa en Senzo Mchunu vergader in Newcastle en Dundee. Paul Mashatile, tesourier-generaal, Dlamini-Zuma en ander kom byeen in Musa Dladla in Empangeni. Dié vergaderings sal na verwagting tot in die nag aanhou. Die NWK en tydelike provinsiale struktuur sal Maandagoggend by die Coastlands-hotel in Durban bymekaarkom om vas te stel of en wanneer die provinsiale kieserskonferensie gehou sal word.